ನೆಟ್ಬಾಲ್ ಫೆಡರೇಷನ್ಗೆ ರಾಜ್ಯದ ಮಾನಸ ಸಹಾಯಕ ಕಾರ್ಯದರ್ಶಿ ಬೆಂಗಳೂರು: ಮಾಜಿ ಅಂತರಾಷ್ಟ್ರೀಯ ನೆಟ್ಬಾಲ್ ಆಟಗಾರ್ತಿ ಬೆಂಗಳೂರಿನ ಎಲ್.ಜಿ. ಮಾನಸ, ಭಾರತೀಯ ನೆಟ್ಬಾಲ್ ಒಕ್ಕೂಟ ಎನ್ಎಫ್ಐಕ್ಕೆ ಸಹಾಯಕ ಕಾರ್ಯದರ್ಶಿಯಾಗಿ ಆಯ್ಕೆಯಾಗಿದ್ದಾರೆ. ಇತ್ತೀಚೆಗಷ್ಟೇ ಎನ್ಎಫ್ಐಗೆ ಚುನಾವಣೆ ನಡೆಸಲಾಗಿತ್ತು. ಚುನಾವಣೆಯಲ್ಲಿ ಗೆದ್ದ ವಾಗೀಶ್ ಪಾಠಕ್, ಅಧ್ಯಕ್ಷರಾಗಿ ಆಯ್ಕೆಯಾಗಿದ್ದಾರೆ. ಉಪಾಧ್ಯಕ್ಷರಾಗಿ ಹರಿ ಓಂ ಕೌಶಿಕ್ ಆಯ್ಕೆಯಾಗಿದ್ದರೆ ಕಾರ್ಯದರ್ಶಿಯಾಗಿ ಮೋಹಿತ್ ಕೌಶಿಕ್ ನೇಮಕಗೊಂಡಿದ್ದಾರೆ. ಒಟ್ಟು 28 ಮಂದಿ ಪದಾಧಿಕಾರಿಗಳು ಎನ್ಎಫ್ಐಗೆ ಆಯ್ಕೆಯಾಗಿದ್ದಾರೆ. ಎಲ್ಲರ ಆಯ್ಕೆಯೂ ಅವಿರೋಧವಾಗಿತ್ತು. ಅಂತಾರಾಷ್ಟ್ರೀಯ ತಾರೆ ಮಾನಸ: ನೆಟ್ಬಾಲ್ನಲ್ಲಿ ಕರ್ನಾಟಕ ತಂಡದ ನಾಯಕಿಯಾಗಿ ಮಾನಸ ಹಲವು ಸಲ ಮುನ್ನಡೆಸಿದ್ದರು. ಇವರ ನಾಯಕತ್ವದಲ್ಲಿ 2009ರಲ್ಲಿ ರಾಜ್ಯ ತಂಡ, 23ನೇ ಕಿರಿಯರ ರಾಷ್ಟ್ರೀಯ ನೆಟ್ಬಾಲ್ ಚಾಂಪಿಯನ್ಶಿಪ್ ಗೆದ್ದಿತ್ತು. ಮಾತ್ರವಲ್ಲ 2017ರಲ್ಲಿ 11ನೇ ದಕ್ಷಿಣ ವಲಯ ರಾಷ್ಟ್ರೀಯ ನೆಟ್ಬಾಲ್ ಚಾಂಪಿಯನ್ಶಿಪ್ನಲ್ಲಿ ಚಿನ್ನ, 2018ರಲ್ಲಿ 17ನೇ ಅಂತರ ವಲಯ ನೆಟ್ಬಾಲ್ ರಾಷ್ಟ್ರೀಯ ಕೂಟದಲ್ಲೂ ಚಿನ್ನ ಜಯಿಸಿತ್ತು. ಇದು ಮಾನಸ ಅವರ ವೃತ್ತಿ ಜೀವನದ ಅತ್ಯಂತ ಸ್ಮರಣೀಯ ಕ್ಷಣ. ಉಳಿದಂತೆ ಆಟಗಾರ್ತಿಯಾಗಿ ಹಲವಾರು ಕೂಟಗಳಲ್ಲಿ ಭಾಗವಹಿಸಿ, ರಾಜ್ಯ ತಂಡದ ಗೆಲುವಿನಲ್ಲಿ ಭಾಗಿಯಾಗಿದ್ದಾರೆ. ಸದ್ಯ ಮಾನಸ ಉದ್ಯನ ನಗರಿಯಲ್ಲಿರುವ ಬಿಎಂಎಸ್ ಕಾಲೇಜಿನಲ್ಲಿ ದೈಹಿಕ ಶಿಕ್ಷಣ ಶಿಕ್ಷಕಿಯಾಗಿ ಕೆಲಸ ನಿರ್ವಹಿಸುತ್ತಿದ್ದಾರೆ.